Afsondering: Aanbidders in hegtenisPolisielede op patrollie in Pretoria. (Foto ter illustrasie: SA Polisie) ŉ Groep mans wat Vrydag vermoedelik byeengekom het om saam te bid, is in hegtenis geneem vir oortredings van die Wet op Rampbestuur. Brig. Vishnu Naidoo, nasionale polisiewoordvoerder, het gesê lede van die polisie se taktiese reaksie-eenheid was op patrollie in Pretoria toe hulle bedag gemaak is op ŉ groep mense wat bymekaargekom het. “Die polisielede het gereageer op die klagte en die groep mense in ŉ gebou in Retiefstraat in Pretoria aangetref. Hulle het voorberei vir aanbidding,” het Naidoo gesê. Die polisie het 17 mans in hegtenis geneem. Hulle bly in aanhouding tot die departement van binnelandse sake hul burgerskap kan nagaan. “Die verdagtes sal op borgtog vrygelaat word, beboet, of na die hof geneem word, afhangende van die voorlopige ondersoek,” het Naidoo gesê.